ھەر تورکێک سەرباز لە دایک دەبێت

ھەر تورکێک سەرباز لە دایک دەبێت (بە تورکی: Her Türk asker doğar) درۆشمێکی ناسیۆنالیستی-میلیتاریستییە کە لە ناسیۆنالیزمی تورکی و تێگەیشتنی دەوڵەتی تورکدا جێگەی خۆی دۆزیوەتەوە. ئە درۆشمەبەکارھێنانێکی بەرفراوانی بووە، لە تێزی فەرمیی مێژووییەوە ھەتا دەگاتە کتێبەکان، لە ژیانی ڕۆژانەوە ھەتا گۆڕەپانی سیاسی و میدیا لە لایەن پانتورکەکان بە کار ھێنراوە. ئەم درۆشمە لە بنەڕەتدا ئاماژە بە دیدگای سەربازیخوازانەی ناسیۆنالیزمی تورک دەکات، بەڵام کاریگەرییەکانی لەسەر کایەی مەدەنیش بە تەواوی دیارە. کاریکەریی ئەم درۆشمە لە تورکیا تا ڕادەیەک بووە کە پێشتر لەو پێناوە وانەیەک لە ژێر ناوی زانیاریەکان سەبارەت بە ئاسایشی نیشتمانی وەکوو خولێکی زۆرەملی لەلایەن سەرباز-مامۆستا پلەدارەکانی تورکیا وانەدەوترا و ھەروەھا خزمەتی سەربازیی زۆرەملی کە ھەر ئێستاکەش لە تورکیا بەردەوامە، لە چوارچێوەی ئەو درۆشمە ھەڵدەسەنگێندرێت.

ئەم درۆشمە ھەمیشە لە لایەن ھەموو دەوڵەتەکانی تورکیا قەبووڵ کراوە و سەرەڕای ئەوەی کە خۆراک بە پاڵنەری لە میلیتاریزمەوە دەدات، بەڵام دەوڵەتی تورک ئیدیعا دەکات کە ئاماژە بە "متمانە بە میللەت" دەکات. ئەو درۆشمە ھەروەھا پەیوەندییەکی زۆر نزیکی بە "پیاوسالاریی ھەژمونیک"ەوە ھەیە.Fatma Oya Aktaş, "Türkiye'de Erkekliğin Kurgulanışında Askerliğin Yeri", Yayımlanmış YL tezi, İstanbul, İstanbul Üniversitesi SBL Kadın Çalışmaları Enstitüsü, 2010: 6.

لە پرۆپاگەندەی ناسیۆنالیستە تورکەکاندا سوپا وەک "کۆشکی پێغەمبەر" و خزمەتکردنی سەربازی وەک "قەرزێک بە نیشتمان" بۆ خەڵکی ئەو وڵاتە دەناسێندرێت. ئەم درۆشمە لە چوارچێوەی چەمکی سوپا-نەتەوەدا سەریھەڵداوە و زۆرجار لە کاتی ڕێوڕەسمی ماڵئاواییی سەربازەکاندا دەردەبڕدرێت. ئێریک یان زورچەر مامۆستای تورکناسی گوتووە "نەتەوەیەکی سەربازی بوونی تورکەکان" بەشێکی دانەبڕاو لە ناسیۆنالیزمە کۆماریخوازانەکەیانەتی.

 سەرچاوەکان 

پۆل:زاراوەناسیی سەربازی
پۆل:درۆشمەکانی ناسیۆنالیزمی تورک